Politiet frygter, at andre unge i området kan have taget stoffet.

To piger på 15 og 16 år blev klokken halv syv lørdag morgen indlagt til intensiv behandling på Sydvestjysk Sygehus i Esbjerg. Pigerne har formentlig indtaget stoffet MDMA eller et lignende stof.

Det oplyser Syd- og Sønderjyllands Politi.

Vagtchef Ivan Gohr Jensen oplyser til TV 2, at de to piger ved 11-tiden er kommet til bevidsthed igen.

Politiet formoder, at de to unge piger fredag aften har været til en fest enten på Fanø eller i Esbjerg-området. Vagtchefen kan dog fortælle til TV 2, at pigerne ikke er bosiddende på Fanø.

- Det er en meget alvorlig sag. Vi har at gøre med to meget unge mennesker, som er indbragt på sygehuset. Vi ser med meget stor alvor på sagen og har derfor også indledt en større efterforskning om, hvordan det her er gået til, siger vagtchef Ivan Gohr Jensen til TV 2.

Forældre bør tjekke teenagebørn

Da der kan have været andre unge med til festen, beder politiet alle forældre i området om at tjekke, hvordan deres teenagere har det.

- Hvis man mistænker, at ens barn har indtaget stoffet, skal man skynde sig at få dem på sygehuset, siger Helle Lundberg fra Syd- og Sønderjyllands Politi til TV 2.

Hun understreger, at alle er velkomne til at kontakte politiet med tips eller mistanker.

Det sker, efter to teenagepiger er blevet indlagt efter at have indtaget et euforiserende stof. Video: Karoline Lunddal Dam

Vi vil bede alle om at retweete, da det er vigtigt at finde andre mulige påvirkede unge i Esbjerg/Fanø/Ribe/Varde området #politidk https://t.co/j6AfA8DwM8 — Sydjyllands Politi (@SjylPoliti) February 17, 2018

15-årig døde i torsdags

Så sent som i torsdags døde en 15-årig dreng fra Haslev på Sydsjælland efter at have indtaget stoffet MDMA - også kendt som ecstasy - sammen med en ven.

Han havde siden den 2. februar ligget i koma, men hans hjerne havde taget for meget skade til, at hans liv kunne reddes.

- Stoffet var usædvanligt stærkt. Det er en af grundene til, at den ene dreng blev så alvorligt forgiftet, sagde Kim Kliver, der er politiinspektør ved Sydsjællands og Lolland-Falsters Politi, fredag til TV 2.